David Warajh qam Natan jipprofetizza fi żmien David. Bħalma jingħażel il-grass mis-sagrifiċċju tas-sliem, hekk ukoll intgħażel David minn ulied Iżrael. Kien jilgħab bl-iljuni bħalkieku gidjien, u bl-orsijiet bħalkieku ħrief mill-merħla. F'żgħożitu ma qatilx ġgant u neħħa għajb minn fuq il-poplu meta rafa' idu b'ċagħka fl-iżbandola u tafa' fl-art il-kburija ta' Gulija? Għax sejjaħ lill-Mulej, lill-Għoli, u tah is-saħħa t'idu l-leminija biex joqtol bniedem ta' ħila għall-ġlied, ħa jgħolli l-qawwa tal-poplu tiegħu. Hekk tawh glorja għall-għaxart elef, u faħħruh huma u jbierku l-Mulej meta tawh il-kuruna ta' glorja. Għax qered l-għedewwa ta' madwaru, u ġieb fix-xejn il-Filistin li kienu kontrih, u farrak il-qawwa tagħhom sal-lum. F'kulma għamel radd ħajr lill-Qaddis, lill-Għoli, bi kliem ta' glorja, u għanna b'qalbu kollha, u ħabb lil Dak li għamlu. U qiegħed għannejja quddiem l-artal biex iħollu leħenhom b'melodija ħelwa. Il-festi tahom il-ġmiel tagħhom, u sebbaħhom għall-aħħar iż-żminijiet, biex hekk jingħata t-tifħir lill-isem qaddis ta' Alla, sa minn filgħodu jidwi l-għana fit-tempju. Il-Mulej neħħielu dnubietu, u għollielu għal dejjem qawwietu, u għamel miegħu patt tas-slaten, u tah tron ta' glorja f'Iżrael. Salamun Warajh qam iben għaref u bis-saħħa tiegħu għammar fil-wisa'. Salamun kien isaltan f'jiem ta' sliem; lilu l-Mulej tah mistrieħ minn kull naħa, biex jibnilu dar għal ismu, u jħejjilu tempju għal dejjem. Kemm sirt għaref f'żgħożitek! U bħal xmara kont tfur bid-dehen! B'moħħok imraħt fl-art, imlejtha bi qwiel ta' ħsieb tqil. Ismek wasal sa gżejjer imbiegħda, u kont maħbub għas-sliem tiegħek. Għall-għanjiet, il-qwiel, il-parabboli, u t-tifsiriet tiegħek, stagħġbu bik l-artijiet. F'isem il-Mulej Alla, li jsejħulu Alla ta' Iżrael, ġmajt deheb daqskieku landa, u mtlejt bil-fidda daqskieku ċomb. Imma mbagħad imteddejt maġenb in-nisa, u sfajt maħkum mill-ġibdiet ta' ġismek. Tebbajt ġieħek u niġġist nislek; ġibt għadab fuq uliedek, u tnikktu minħabba bluhatek: saltnatek inqasmet tnejn, u minn Efrajm ħarġet saltna li ma qagħditx għalik. Imma l-Mulej ma jwarrabx ħnientu; lanqas iħalli xi kelma tiegħu tisfa fix-xejn; ma jeqridx ulied il-magħżul tiegħu, u lanqas ma jneħħi ulied dak li ħabbu; u ħalla fdal lil Ġakobb, u għal David għerq minn nislu. Reħobogħam U Salamun mar jistrieħ ma' missirijietu, u ħalla warajh wieħed minn uliedu, kollu bluha u nieqes mill-għaqal u mid-dehen fost il-poplu, Reħobogħam, li bi mġibtu qajjem il-poplu kontrih. Ġerobogħam Imbagħad, Ġerobogħam bin Nebat, li waqqa 'l Iżrael fid-dnub, u qiegħed lil Efrajm fit-triq tad-dnub; dnubiethom kotru għall-aħħar hekk li keċċewhom minn arthom. Fittxew kull xorta ta' ħażen sakemm ġie fuqhom ħlashom.